**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL TARNYBINIO ATLYGINIMO KOEFICIENTO NUSTATYMO ŠVIETIMO ĮSTAIGŲ VADOVAMS“** **PROJEKTO**

**1. Sprendimo projekto esmė, tikslai ir uždaviniai.**

Nuo 2016 m. sausio 1 d. įsigaliojo Švietimo įstaigų darbuotojų ir kitų įstaigų pedagoginių darbuotojų darbo apmokėjimo tvarkos aprašo, patvirtinto Lietuvos Respublikos švietimo ir mokslo ministro 2013 m. gruodžio 19 d. įsakymu Nr. V-1254 (toliau – Tvarkos aprašas), pakeitimai, kuriais buvo padidinta minimali švietimo įstaigų darbuotojų koeficientų riba ir atitinkamai padidėjo vidutiniai tarnybinių atlyginimų koeficientai. Atsižvelgiant į pakeistą tvarkos aprašą, Klaipėdos miesto švietimo įstaigų vadovai pateikė prašymus nustatyti vidutinį tarnybinio atlyginimo koeficientą.

Šiuo sprendimo projektu prašome nustatyti vidutinį tarnybinio atlyginimo koeficientą Klaipėdos miesto švietimo įstaigų vadovams.

**2. Projekto rengimo priežastys ir kuo remiantis parengtas sprendimo projektas.**

LR Vietos savivaldos įstatymo 16 straipsnio 2 dalies 21 punkte nurodyta, kad išimtinė savivaldybės tarybos kompetencija yra *savivaldybės mokymo ir auklėjimo (toliau – švietimo) įstaigų vadovų skyrimas į pareigas ir atleidimas iš jų teisės aktų nustatyta tvarka.* Lietuvos Respublikos vidaus reikalų ministerijos 2016 m. sausio 18 d. gautame rašte Nr. 1D-293 „Dėl švietimo įstaigų vadovų“ buvo pateikta nuomonė, kad tarnybinių atlyginimų koeficientų nustatymas yra savivaldybės tarybos išimtinė kompetencija, kaip neatsiejamas darbdavio ir darbuotojo susitarimas dėl būtinųjų darbo sutarties sąlygų, todėl teikiamas šis sprendimo projektas.

Sprendimo projektas parengtas vadovaujantis Švietimo įstaigų darbuotojų ir kitų įstaigų pedagoginių darbuotojų darbo apmokėjimo tvarkos aprašu, reglamentuojančiu biudžetinių švietimo įstaigų darbuotojų tarnybinių atlyginimų koeficientus ir kitas darbo sąlygas. Švietimo įstaigos vadovo tarnybinio atlyginimo koeficiento dydis priklauso nuo ikimokyklinių ar priešmokyklinių grupių arba mokinių skaičiaus, pedagoginio darbo stažo, turimos vadybinės kvalifikacinės kategorijos. Tvarkos apraše pagal išvardintus kriterijus yra reglamentuota ikimokyklinio ugdymo, bendrojo ugdymo, neformaliojo vaikų švietimo ir kitų švietimo įstaigų vadovų tarnybinių atlyginimų koeficientų ribos.

Šiuo tarybos sprendimu siūlytina nustatyti visiems Klaipėdos miesto švietimo įstaigų vadovams vidutinį tarnybinio atlyginimo koeficientą ir didinti atitinkamai pagal Tvarkos apraše numatytus tarnybinio atlyginimo koeficiento didinimo kriterijus: gimnazijų ir jaunimo mokyklų vadovams, įstaigų vadovams, įgijusiems mokslo laipsnį arba pedagoginį (mokslo) vardą, įstaigų vadovams, kuriems nesuteikta vadybinė kvalifikacinė kategorija, tačiau jie yra įgiję magistro laipsnį, taip pat įstaigų vadovams, atsakingiems už darbą su specialiųjų ugdymosi poreikių turinčiais mokiniais.

**3. Kokių rezultatų laukiama.**

Klaipėdos miesto švietimo įstaigų vadovams bus nustatyti vidutiniai tarnybinio atlyginimo koeficiento vidurkiai ir padidinti pagal Tvarkos apraše nustatytus kriterijus.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Pasikeitusiame Tvarkos apraše įstaigų vadovų tarnybinių atlyginimų koeficientų minimali šakutės riba pakilo vidutiniškai 0,5 BMA, todėl nustačius vidutinį tarnybinio atlyginimo koeficiento vidurkį nežymiai pakyla ir įstaigų vadovų tarnybiniai atlyginimai, pažymėtina, kad švietimo įstaigoms darbo užmokesčio lėšų vadovų tarnybinių atlyginimų koeficientų didinimui pakanka.

**6. Lėšų poreikis sprendimo įgyvendinimui.**

Sprendimo įgyvendinimui reikalingas lėšų poreikis metams 16795,00 (Eur) suma (su socialinio draudimo įmokomis – 21999,17 Eur).

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – atsižvelgiant į pateiktus švietimo įstaigų vadovų prašymus ir į pasikeitusį Tvarkos aprašą bus nustatyti įstaigų vadovams vidutiniai tarnybinio atlyginimo koeficientai.

PRIDEDAMA:

1. Teisės aktų išrašas, 5 lapai.
2. Įstaigų vadovų tarnybinio atlyginimo skaičiavimo lentelės.

L. e. p. Personalo skyriaus vedėja Jolita Grigaitienė